J. Valocký, poslanec: (2008-07-02):
Vláda Slovenskej republiky uznesením č. 431 z 25. júna 2008 schválila návrh na odvolanie predsedu a troch členov Dozornej rady Úradu pre dohľad nad zdravotnou starostlivosťou a na zvolenie nového predsedu a dvoch členov Dozornej rady Úradu pre dohľad nad zdravotnou starostlivosťou a predložila ho Národnej rade Slovenskej republiky v zmysle § 26 ods. 3 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov. Predseda Národnej rady Slovenskej republiky rozhodnutím č. 697 z 30. júna 2008 pridelil návrh na odvolanie predsedu a troch členov Dozornej rady Úradu pre dohľad nad zdravotnou starostlivosťou a na zvolenie nového predsedu a dvoch členov Dozornej rady Úradu pre dohľad nad zdravotnou starostlivosťou Výboru Národnej rady Slovenskej republiky pre zdravotníctvo na prerokovanie v termíne ihneď. Výbor Národnej rady Slovenskej republiky pre zdravotníctvo rokoval o predloženom návrhu na svojej 27. schôdzi výboru dňa 1. júla 2008. Návrh na odvolanie predsedu a troch členov Dozornej rady Úradu pre dohľad nad zdravotnou starostlivosťou a na zvolenie nového predsedu a dvoch členov Dozornej rady Úradu pre dohľad nad zdravotnou starostlivosťou odôvodnil minister zdravotníctva Slovenskej republiky Richard Raši. Výbor Národnej rady Slovenskej republiky pre zdravotníctvo sa oboznámil s predloženým návrhom a konštatoval, že navrhovaní kandidáti spĺňajú požiadavky podľa § 26 ods. 5 zákona č. 581/2004 Z. z. Materiál obsahuje životopisy navrhovaných kandidátov a čestné vyhlásenia so súhlasom kandidatúry. Vážený pán predseda, dovoľte mi, aby som vystúpil ako spravodajca výboru a predniesol správu Výboru Národnej rady Slovenskej republiky pre zdravotníctvo o výsledku prerokovania návrhu na odvolanie predsedu a troch členov Dozornej rady Úradu pre dohľad nad zdravotnou starostlivosťou a na zvolenie nového predsedu a dvoch členov Dozornej rady Úradu pre dohľad nad zdravotnou starostlivosťou. Výbor súhlasil s návrhom vlády a odporučil Národnej rade Slovenskej republiky, po prvé, podľa § 26 ods. 3 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov po a odvolať Vojtecha Lazara z funkcie predsedu Dozornej rady Úradu pre dohľad nad zdravotnou starostlivosťou, Mariána Petka, Daniela Végha, Petra Horvátha z funkcie členov Dozornej rady Úradu pred dohľad nad zdravotnou starostlivosťou. Po b zvoliť Ivana Valentoviča do funkcie predsedu Dozornej rady Úradu pre dohľad nad zdravotnou starostlivosťou, Petra Janka, Jozefa Molitora do funkcie členov Dozornej rady Úradu pre dohľad nad zdravotnou starostlivosťou. Po druhé. Podľa § 39 ods. 8 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov vykonať hlasovanie o návrhu na odvolanie predsedu a členov dozornej rady verejne naraz o všetkých kandidátoch. Po tretie, vykonať hlasovanie o návrhu na voľbu predsedu a členov dozornej rady verejne a naraz o všetkých kandidátoch. Výbor poveril mňa, aby som predniesol správu o výsledku prerokovania návrhu na odvolanie predsedu a troch členov Dozornej rady Úradu pre dohľad nad zdravotnou starostlivosťou a na zvolenie nového predsedu a dvoch členov Dozornej rady Úradu pre dohľad nad zdravotnou starostlivosťou. Súčasťou správy je návrh uznesenia Národnej rady Slovenskej republiky. Pán predseda, skončil som, môžete otvoriť rozpravu.